Document ID: /fineweb-2-swissfilter-quality_10-filterrobots/filtered/02038.jsonl.gz/3948

Fin uss deva quai ina gronda dumonda areguard la sanaziun da la deponia a Kölliken (AG): Quant profund è il tissi penetrà en il grip? Uss datti ina resposta: numnadamain plirs meters profund.
Crap da sablun è spezialmain permeabel
Atgnamein han ins supponì che circa 1 meter dal terren da la deponia a Kölliken sto vegnir allontanà. Radund 200 sondagis mussan dentant in auter maletg. Tenor il manader da fatschenta da la deponia da rument spezial Benjamin Müller ston ins chavar pli profund. Percunter èn pertutgads be 20% da l’entira surfatscha.
En tschertas parts è il grip praticamain restà serrà. En auters lieus datti ina contaminaziun fin ina profunditad da 5 meters. Pertutgadas èn cunzunt parts cun crap da sablun. Sco Müller declera, ha il grip en quels lieus survegnì ina colur naira; atgnamain duess el esser brin.
Pli profund fiss problematic
In auter problem è la statica da la halla da demontascha. Ins na dastga numnadamain betg exchavar pli profund che 5 meters, uschiglio pudess la halla crudar ensemen. Sch’il grip fiss contaminà pli profund, lura stuess el vegnir sanà pli tard. Ina pussaivladad fiss d’emplenir il foss cun terratsch, da demontar la halla e da suenter exchavar il grip contaminà cun agid da perfuradas.
RR novitads 08:00